En overlæge blev kunsttyv, da han placerede et maleri og to designlamper i sin villa i Nordsjælland, selv om alle tre ting var købt og betalt af Rigshospitalet, hvor han arbejdede.

Han er torsdag derfor blevet idømt tre måneders betinget fængsel af en enig domsmandsret i Københavns Byret.

Derudover skal han betale godt 27.000 kroner tilbage til sin tidligere arbejdsgiver. Tyvekosterne, han har hapset, burde nemlig alle stå på hans kontor.

Overlægen har ifølge Jyllands-Posten indrømmet, at både maleri og lamper har befundet sig i hans hjem.

Men han har nægtet sig skyldig. Genstandene var blevet købt for egne penge, har han sagt.

Læs også : Statsrevisorer revser kontrol med forskningsmidler: Det har været et tagselvbord

I 2010 bestilte lægen maleriet "Olivenbäume in der Provence" af den schweiziske maler Fred Baumann til en værdi af 15.000 kroner.

Maleriet blev sponsoreret af Rigshospitalet, da han forklarede, at det skulle hænge på hans kontor.

Men den 63-årige er kendt skyldig i tyveri, fordi billedet havnede på væggen i hans private hjem.

Desuden har han stjålet flere lamper fra arbejdspladsen, fastslår byretten.

I dag arbejder hjertelægen på et hospital i provinsen, efter han blev fyret og politianmeldt af Rigshospitalets ledelse.

Han ønsker ikke at udtale sig til pressen. Han har bedt om betænkningstid med hensyn til, om han vil anke dommen.